Document ID: 31982R3218

*****
ΚΑΝΟΝΙΣΜΟΣ (ΕΟΚ) αριθ. 3218/82 ΤΗΣ ΕΠΙΤΡΟΠΗΣ
της 30ής Νοεμβρίου 1982
περί τροποποιήσεως του κανονισμού (ΕΟΚ) αριθ. 2103/77 περί καθορισμού των λεπτομερειών εφαρμογής των κανόνων για την αγορά από τους οργανισμούς παρεμβάσεως της ζάχαρης που παράγεται από τεύτλα ή ζαχαροκάλαμο, τα οποία συγκομίζονται εντός της Κοινότητας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1785/81 του Συμβουλίου της 30ής Ιουνίου 1981 περί κοινής οργανώσεως αγοράς στον τομέα της ζάχαρης (1), όπως τροποποιήθηκε τελευταία από τον κανονισμό (ΕΟΚ) αριθ. 606/82 (2), και ιδίως το άρθρο 9 παράγραφος 6,
Εκτιμώντας:
ότι το άρθρο 14 του κανονισμού (ΕΟΚ) αριθ. 2103/77 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 666/82 (4), ορίζει ότι η τιμή παρεμβάσεως ακατέργαστης ζάχαρης υφίσταται μία προσαύξηση όταν η απόδοση της ζάχαρης που αφορά είναι ανώτερη από 92 %, και μία απομείωση όταν η απόδοση της ζάχαρης που αφορά είναι μικρότερη από 92 %· ότι το ποσό της προσαυξήσεως ή απομειώσεως, είναι ίσο προς τη διαφορά μεταξύ της αποδόσεως της ακατέργαστης ζάχαρης και του 92 % πολλαπλασιαζόμενη με 0,03 για κάθε 0,1 %·
ότι αυτό το ποσό των 0,03 λογιστικών μονάδων θεσπίστηκε βάσει της τιμής παρεμβάσεως της ζαχαρικής περιόδου 1975/76· ότι πρέπει να προσαρμοστεί το ποσό αυτό αντικαθιστώντας το στο εξής δια τύπου αυτόματης προσαρμογής, λαμβάνοντας υπόψη την τιμή παρεμβάσεως κάθε περιόδου εμπορίας·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Ζάχαρης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η παράγραφος 2 του άρθρου 14 του κανονισμού (ΕΟΚ) αριθ. 2103/77 αντικαθίσταται από το εξής κείμενο:
«2. Το ποσοστό της προσαυξήσεως ή απομειώσεως, εκφραζόμενο σε ECU ανά 100 χγρ είναι ίσο προς τη διαφορά μεταξύ της τιμής παρεμβάσεως της ακατέργαστης ζάχαρης και αυτής της ίδιας τιμής πολλαπλασιαζομένης με ένα συντελεστή. Ο συντελεστής αυτός λαμβάνεται διαιρώντας την απόδοση της σχετικής ακατέργαστης ζάχαρης δια 92 %».
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 30 Νομεβρίου 1982.

Labels: 3
2
17